รัฐบาลไทย-ข่าวทำเนียบรัฐบาล-สอน. พร้อมดูแลชาวไร่อ้อย ออกมาตรการช่วยเหลือทั้งระยะสั้น-ยาว
วันจันทร์ที่ 17 ธันวาคม 2561
สอน. พร้อมดูแลชาวไร่อ้อย ออกมาตรการช่วยเหลือทั้งระยะสั้น-ยาว
นางวรวรรณ ชิตอรุณ เลขาธิการคณะกรรมการอ้อยและน้ําตาลทราย ชี้แจงว่า ราคาอ้อยขั้นต้น
ฤดูการผลิตปี 2561/2562
จากกรณีที่มีการตั้งข้อสังเกตเรื่องสถานการณ์อ้อยในฤดูการผลิตปี 2561/2562 ที่มีการประกาศราคาอ้อยเบื้องต้นมาแล้วราคาตันละ 650 บาท ส่งผลให้เกษตรกรผู้ปลูกอ้อยขาดทุน เนื่องจากทางสํานักงานคณะกรรมการอ้อยและน้ําตาลทราย ได้มีการประเมินผลการลงทุนแล้วพบว่าจะต้องใช้เงินในการลงทุนปลูกอ้อยตันละ 1,041 บาท ซึ่งเป็นผลพวงมาจากรัฐบาลผลักดันให้เกษตรกรที่ปลูกข้าวนาปรังหันมาปลูกอ้อย ส่งผลให้มีผลผลิตสูงขึ้น แต่รัฐบาลไม่มีมาตรการรองรับนโยบายของตนเอง
นางวรวรรณ ชิตอรุณ เลขาธิการคณะกรรมการอ้อยและน้ําตาลทราย ชี้แจงว่า ราคาอ้อยขั้นต้น
ฤดูการผลิตปี 2561/2562 เฉลี่ยทั่วประเทศอยู่ที่ 700 บาทต่อตัน ณ ระดับความหวานที่ 10 ซี.ซี.เอส แต่หากคิดคํานวณที่ค่าความหวานเฉลี่ยทั่วประเทศ ที่ 12.30 ซี.ซี.เอส จะอยู่ที่ 796.69 บาทต่อตัน และเมื่อรวมกับค่าส่วนเพิ่มจากคุณภาพอ้อยที่เพิ่มขึ้นโดยเฉลี่ย และจากโครงการเงินช่วยเหลือ 50 บาท เกษตรกรชาวไร่อ้อยจะได้รับราคาอ้อยประมาณ 880 - 900 บาท/ตันอ้อย ซึ่งจะเป็นการช่วยบรรเทาความเดือดร้อนแก่ชาวไร่อ้อยอยู่ในระดับ
ที่น่าพอใจ ทั้งนี้ ราคาอ้อยขั้นต้นดังกล่าวได้ผ่านขั้นตอนการจัดทําประชาพิจารณ์รับฟังความคิดเห็นหรือข้อคัดค้านจากผู้แทนเกษตรกรชาวไร่อ้อยและผู้แทนโรงงานน้ําตาลไปแล้วเมื่อวันที่ 4 ธันวาคม 2561 ที่ผ่านมา ขณะนี้อยู่ระหว่างการเสนอคณะรัฐมนตรีเพื่อพิจารณาให้ความเห็นชอบ ก่อนที่จะประกาศกําหนดในราชกิจจานุเบกษาต่อไป ราคาดังกล่าวต่ํากว่าต้นทุนการผลิตที่คํานวณไว้ก็จริง แต่คาดว่าราคาอ้อยขั้นสุดท้ายปลายปีน่าจะสูงกว่าราคาอ้อยขั้นต้น เนื่องจากแนวโน้มราคาน้ําตาลในตลาดโลกปรับตัวสูงขึ้น อีกทั้งคาดการณ์ว่าน้ําตาลจะเริ่มมีการปรับสมดุลมากยิ่งขึ้น
สํานักงานคณะกรรมการอ้อยและน้ําตาลทราย กระทรวงอุตสาหกรรม ได้รับทราบและเข้าใจถึง
กรณีที่ราคาอ้อยต่ํากว่าต้นทุนการผลิตของเกษตรกรชาวไร่อ้อยเป็นอย่างดี ซึ่งจะเห็นได้ว่าในปีที่ผ่านมาสภาพอากาศของทั้งประเทศไทยและประเทศที่ปลูกอ้อยทั่วโลกมีความเหมาะสม ทําให้มีปริมาณอ้อยมากกว่าปกติ
โดยประเทศไทยมีปริมาณอ้อยสูงเป็นประวัติการณ์ถึง 134 ล้านตัน เมื่อผลผลิตมากก็ทําให้ปริมาณน้ําตาล
ของทั้งโลกล้นตลาด จึงส่งผลให้ราคาน้ําตาลในตลาดโลกตกต่ําตามไปด้วย ประกอบกับที่ผ่านมาอุตสาหกรรมอ้อยและน้ําตาลทรายต้องเผชิญกับสภาวะการเปลี่ยนแปลงครั้งใหญ่ ทั้งเงื่อนไขทางการค้าระหว่างประเทศ และปัญหาราคาสินค้าในตลาดโลกตกต่ํา นํามาซึ่งการปรับโครงสร้างอุตสาหกรรมอ้อยและน้ําตาลทรายทั้งระบบ รวมถึงการปรับแก้กฎหมาย เพื่อให้สอดคล้องและรองรับกับสถานการณ์โลกที่เปลี่ยนแปลงไป
สําหรับการแก้ปัญหาหรือมาตรการในระยะสั้น กระทรวงอุตสาหกรรมได้นําเสนอรัฐบาลให้พิจารณาหาแนวทางการช่วยเหลือชาวไร่อ้อยก่อนที่เกษตรกรชาวไร่อ้อยจะร้องขอเสียอีก อีกทั้ง ยังมีผู้แทนเกษตรกรชาวไร่อ้อยเข้ามาทําหน้าที่เป็นคณะกรรมการอ้อยและน้ําตาลทรายชุดต่าง ๆ เพื่อสะท้อนปัญหาของเกษตรกรชาวไร่อ้อย
ทั้งประเทศและร่วมกันกําหนดมาตรการ นโยบายต่าง ๆ โดยเร่งดําเนินการโครงการเงินช่วยเหลือเกษตรกรชาวไร่อ้อย เพื่อซื้อปัจจัยการผลิต หรือที่เรียกกันว่าโครงการเงินช่วยเหลือ 50 บาท ซึ่งคณะรัฐมนตรีได้มีมติเห็นชอบโครงการนี้ไปแล้วตั้งแต่วันที่ 10 ตุลาคม 2561 ที่ผ่านมา ในวงเงินงบประมาณ 6,500 ล้านบาท เพื่อบรรเทาปัญหาของเกษตรกรชาวไร่อ้อย ซึ่งโครงการดังกล่าวจัดทําและอนุมัติก่อนที่จะประกาศราคาอ้อยขั้นต้นเสียอีก ดังนั้น
จึงเป็นการแสดงให้เห็นว่า รัฐบาลเข้าใจและรีบเร่งที่จะช่วยเหลือเกษตรกรชาวไร่อ้อยทุกคน โดยกําหนดการจ่ายเงินช่วยเหลือในครั้งนี้ ผ่านบัญชีของธนาคารเพื่อการเกษตรและสหกรณ์การเกษตร (ธ.ก.ส.) จํานวน 2 ครั้ง ครั้งที่ 1 เดือนกุมภาพันธ์ 2562 และครั้งที่ 2 หลังปิดหีบอ้อยคาดว่าประมาณเดือนเมษายน 2562
ทั้งนี้ สาเหตุที่ราคาอ้อยจะสูงจะต่ํานั้นขึ้นกับราคาน้ําตาลในตลาดโลกเป็นสําคัญ เนื่องจากระบบอุตสาหกรรมอ้อยและน้ําตาลทรายของไทยเป็นระบบที่เรียกว่าแบ่งปันผลประโยชน์ คือ เมื่อเอารายได้จากการขายน้ําตาลทั้งในและต่างประเทศมาหักลบกับค่าใช้จ่าย จะนํามาแบ่งกันระหว่างเกษตรกรชาวไร่อ้อยกับโรงงานน้ําตาลในสัดส่วน 70 : 30 โดย 70% จะเป็นส่วนของเกษตรกรชาวไร่อ้อย และ 30% เป็นส่วนของผลตอบแทนการผลิตและจําหน่ายน้ําตาลทรายของโรงงาน โดยรายได้ของระบบทั้ง 2 ส่วนมาจากการขายน้ําตาลภายในและการส่งออก ซึ่งในปัจจุบันน้ําตาลที่ผลิตได้ทั้งหมดจะถูกขายต่างประเทศประมาณร้อยละ 75 ดังนั้น จะเห็นว่าเมื่อราคาน้ําตาลในตลาดโลกตกต่ํา จะทําให้รายได้ของระบบลดลง และย่อมส่งผลกระทบต่อราคาอ้อยอย่างแน่นอน
สําหรับมาตรการในระยะยาว รัฐบาล โดยกระทรวงอุตสาหกรรม ได้มีนโยบายและสั่งการให้หน่วยงานที่มีบทบาทโดยตรง คือ สํานักงานคณะกรรกมการอ้อยและน้ําตาลทราย ให้เน้นหนักในเรื่องการเพิ่มผลิตภาพ
เปลี่ยนจากเกษตรแบบดั้งเดิมไปสู่เกษตรสมัยใหม่ (Smart Farming) โดยการนําเอาเทคโนโลยีสมัยใหม่เข้ามาผสมผสานเข้ากับงานด้านการเกษตรเพื่อช่วยแก้ไขปัญหาต่าง ๆ ให้กับเกษตรกร สนับสนุนให้มีการใช้เครื่องจักรกลการเกษตรมากขึ้น รวมถึงการพัฒนาสายพันธ์อ้อยใหม่ ๆ ที่มีความเหมาะสมกับพื้นที่ของประเทศไทย การนําเครื่องมือ อุปกรณ์ที่ทันสมัย และเป็นที่ยอมรับของสากล มาช่วยในการวิเคราะห์ค่าต่าง ๆ ที่จะมีผลต่อรายได้ของเกษตรกร
ในส่วนของประสิทธิภาพในการผลิต ได้มีการออกนโยบายในการขับเคลื่อนเศรษฐกิจของประเทศ
ในรูปแบบใหม่ที่เรียกว่า “เศรษฐกิจฐานชีวภาพ หรือ Bio Economy” ในการที่จะขยายต่อห่วงโซ่มูลค่า (Value Chain) ของสินค้าเกษตร ซึ่งเป็นสิ่งที่สําคัญมากสําหรับการแก้ปัญหาสินค้าการเกษตรล้นตลาดและราคาตกต่ํา ทั้งนี้ คณะรัฐมนตรีได้มีมติเมื่อวันที่ 17 กรกฎาคม 2561 ที่ได้เห็นชอบมาตรการพัฒนาอุตสาหกรรมชีวภาพของไทย ปี พ.ศ.2561 - 2570 โดยมีเป้าประสงค์ที่ต้องการให้ประเทศไทยเป็น Bio Hub of ASEAN ภายในปี 2570 ซึ่งจะก่อให้เกิดการลงทุนในอุตสาหกรรมชีวภาพในประเทศอย่างน้อย 190,000 ล้านบาท สามารถทําให้เกษตรกรมีรายได้เพิ่มขึ้น 85,000 บาทต่อคนต่อปี ซึ่งหากมีการสร้างมูลค่าเพิ่มให้กับพืชเศรษฐกิจหลัก โดยนํามาผลิตเป็นผลิตภัณฑ์ฐานชีวภาพใน 3 อุตสาหกรรมเป้าหมาย ได้แก่ พลาสติกชีวภาพ (Bio Plastic) เคมีชีวภาพ (Biochemical) และชีวเภสัชภัณฑ์ (Biopharmaceutical) ก็จะเป็นการสร้างโอกาสให้กับสินค้าเกษตรในอนาคต และเป็นการเพิ่มรายได้จากฐานเดิมและต่อยอดไปสู่การสร้างฐานรายได้ใหม่
ซึ่งหากเรามีอุตสาหกรรมอื่น ๆ มารองรับอย่างเอทานอล หรืออุตสาหกรรมชีวภาพจะสามารถ
ดึงเอาปริมาณอ้อยและน้ําอ้อยออกไปจากระบบ จะทําให้ปริมาณน้ําตาลที่ผลิตไม่มากจนเกินไป และย่อมส่งผลให้ราคาน้ําตาลในตลาดโลกไม่ตกต่ําอย่างที่ผ่านมา จึงเห็นได้ว่านโยบายของรัฐบาลต่างมีความสอดคล้องและรัฐบาลมุ่งเน้นการแก้ไขปัญหาอย่างเป็นระบบและอย่างยั่งยืน
17 ธันวาคม 2561